
Text rozhodnutia
Súd: Krajský súd Bratislava Spisová značka: 1S/5/2017 Identifikačné číslo súdneho spisu: 1017200027 Dátum vydania rozhodnutia: 22. 06. 2017 Meno a priezvisko sudcu, VSÚ: JUDr. Anna Peťovská PhD. ECLI: ECLI:SK:KSBA:2017:1017200027.1 Uznesenie Krajský súd v Bratislave v právnej veci žalobcu: Ing. Juraj Halama - UČEBNÉ POMÔCKY SLOVAKIA, IČO: 45 932 212, miestom podnikania Malachovská cesta 2101/17, 974 05 Banská Bystrica, právne zastúpený: Mgr. Vladimíra Halamová, advokátka, so sídlom nám. 14. října 1307/2, 150 00 Praha 5 - Smíchov, Česká republika, proti žalovanému: Slovenská obchodná inšpekcia, Ústredný inšpektorát Slovenskej obchodnej inšpekcie so sídlom v Bratislave, Prievozská 32, 827 99 Bratislava, vo veci preskúmania rozhodnutia žalovaného č. SK/0832/99/2015 zo dňa 30.11.2016, a o návrhu na odkladný účinok, takto r o z h o d o l : Správny súd návrh žalobcu o odkladný účinok žaloby z a m i e t a . o d ô v o d n e n i e : 1. Žalobca sa žalobou doručenou tunajšiemu súdu dňa 09.01.2017 domáhal preskúmania zákonnosti rozhodnutia žalovaného č. SK/0832/99/2015 zo dňa 30.11.2016 v spojení s rozhodnutím Inšpektorátu Slovenskej obchodnej inšpekcie v Banskej Bystrici pre Banskobystrický kraj č. D/0231/06/15 zo dňa 27.10.2015. 2. Žalobca zároveň požiadal súd o odkladný účinok vyššie uvedených rozhodnutí žalovaného. Žalobca odkladný účinok správnej žaloby odôvodnil skutočnosťou, že zaplatenie pokuty v celkovej výške 300,- eur je pre žalobcu likvidačné a okamžitým výkonom napadnutého rozhodnutia by žalobcovi a tým aj jeho rodine hrozila závažná ujma. 3. Podľa § 184 Správneho súdneho poriadku (ďalej len SSP), podanie správnej žaloby nemá odkladný účinok, ak tento zákon alebo osobitný predpis neustanovuje inak. 4. Podľa § 185 SSP, správny súd môže na návrh žalobcu a po vyjadrení žalovaného uznesením priznať správnej žalobe odkladný účinok: a/ ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s vereným záujmom, b/ ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. 5. Podľa § 188 SSP, ak správny súd návrhu žalobcu nevyhovie, uznesením ho zamietne. 6. Súd v súlade s citovaným zákonným ustanovením § 188 SSP zamietol návrh žalobcu, nakoľko neboli splnené podmienky ust. § 185 písm. a/ SSP, keď tento bližšie nebol ničím zo strany žalobcu dostatočne osvedčený a bližšie konkretizovaný, prečo pokuta vo výške 300,- Eur má mať pre žalobcu likvidačný charakter a aká škoda okamžitým výkonom rozhodnutí hrozí. Poučenie: Proti tomuto uzneseniu kasačná sťažnosť nie je prípustná podľa § 439 ods. 2 písm. e/ SSP.

